Welkom by SAAWE
Suid-Afrika – ‘n fontein wat die wêreld met die liefde van God en die Goeie Nuus van Jesus Christus seën.
Honderde gemeentes het deur SAAWE blootstelling gekry aan die geestelike nood van mense wat nog nie weet dat Jesus hulle liefhet en baie van hierdie gemeentes maak vandag ‘n verskil aan hierdie situasie.
Meer as ‘n duisend Suid-Afrikaners het sendelinge geword nadat hulle van SAAWE se dienste gebruik gemaak het. Sommige is vandag leiers van sendingorganisasies.
‘n Aantal vennootskappe en netwerke wat fokus op spesifieke volksgroepe of lande het met SAAWE se hulp tot stand gekom.
SAAWE kan jou en jou gemeente help om ‘n impak te maak.
Na 25 jaar van wêreldsending was Mnr. Francis Grim, die stigter van SAAWE, diep belas met die miljoene wat nog nie met die Evangelie bereik is nie. Suid-Afrikaners moes uitgedaag word om alles in hulle vermoë te doen om in hierdie behoefte te voorsien.
Gedurende 1976 het Mnr. Grim hierdie uitdaging op skrif gestel in die boekie “’n Ideologie vir Suid-Afrika” waarvan ‘n kwart miljoen kopieë in Afrikaans en Engels gedruk is. Verdere uitgawes, insluitende een in Zoeloe, het hierdie getal tot ‘n half miljoen opgestoot. Hierdie boekie het die visie van wêreldevangelisasie onder die Christen bevolking van Suid-Afrika gesaai en op 18 November 1976 is ‘n nuwe organisasie, SAAWE, gestig om in ‘n lang-gevoelde behoefte te voorsien.